Hei mahi whakamahere anake

Paerewa Paetae Pūtaiao 91769: Te whakahāngai huatau tātai arorangi ki tētahi whetū whakahirahira ki te Māori

Te Kaupapa Ako: Pūtaiao 2.4A v1

Te Ingoa o te Rauemi: Ki te mate kāinga tahi, kua ora kāinga rua rānei?

Whiwhinga: 4

Tohutohu mā te Ākonga

Te Horopaki

Ko tāu mahi he tuhi pūrongo mō ngā āhuatanga o tētahi aorangi e āmio nei i tētahi whetū kē atu i a Tamanuiterā, ānō kei te tohutohu koe i tō iwi/kura me noho rānei rātou ki taua aorangi rā hei kāinga rua mō rātou, me kaua rānei.

Me rangahau e koe ngā kōrero mō te tautohu aorangi, otirā, mō ngā huatau tātai arorangi me ngā mahi a ō tātou mātua tūpuna i roto i ā rātou rapunga whenua hou hei arataki i tērā whakataunga. Me kōrero hoki koe mō te wāhanga ki tēnā, ki tēnā mātauranga i roto i te whakatau, otirā, mō ngā pānga o aua mātauranga.

Ka aromatawaingia koe i runga i te āhua o ō kōrero mō ngā pānga o ngā mahi a ō tātou mātua tūpuna me ngā huatau tātai arorangi ki te noho o te tangata ki aorangi kē atu hei kāinga hou mōna.

**Hei Mahi**

1. Whakarāpopotohia mai ētahi pitopito kōrero mō tētahi aorangi kua kīia nei e pai ana hei kāinga noho mō te tangata.
2. Koia ētahi o ngā momo pātai hei ārahi i tō kohi kōrero:

*I pēwhea i kitea atu ai taua aorangi? He aha ngā momo hangarau, ngā tikanga mātai arorangi rānei i whakamahia?*

*I pēwhea i mōhiotia ai taua aorangi he kāinga pai mō te tangata? He aha ngā tohu o tērā tū aorangi? He aha ngā āhuatanga o te whetū e āmio nei taua aorangi i pai ai hei kāinga noho mō te tangata?*

*He aha ngā taero o te pōkai ātea kia tae atu ki taua aorangi?*

*He aha i rapuhia ai taua aorangi? He aha ngā take e kimi ai te tangata i tētahi kāinga hou mōna?*

*E tika ana rānei kia nōhia e te tangata taua aorangi? He aha ngā uara hei ārahi i te tangata?*

*Ko wai te hunga e tika ana me noho ki taua aorangi? Me aha rā taua hunga kia tae atu ki taua aorangi e tauirikura ai?*

*He aha ngā tikanga a tō iwi/kura hei whakatau me noho rānei ki taua aorangi? He aha ngā tauira o mua mō te pōkai whenua? He aha te ōrite, te rerekē rānei o te pōkai ātea i ngā mahi pōkai whenua a ngā mātua tūpuna i mua?*

1. Kohia ngā kōrero e hāngai ana tae atu hoki ki ngā kauwhata, ngā hoahoa me ngā whārite pūtaiao e tika ana hei kawe i ngā huatau tātai arorangi, otirā, ngā huatau pūtaiao whānui tonu.
2. Tirohia ētahi o ngā momo rauemi pēnei me:

* Science Media Centre *kei* <http://www.sciencemediacentre.co.nz/2014/07/04/nz-astronmers-play-key-role-in-discovery-of-unusal-exoplanet/>
* [www.exoplanets.org](http://www.exoplanets.org/)
* [www.planetquest.jpl.nasa.gov/](http://www.PlanetQuest.jpl.nasa.gov/)
* <http://assets.royalsociety.org.nz/media/Gavin-Milne-Poster.pdf>
* Exoplanet (pūmanawa waea) *kei* <http://www.windowsphone.com/en-nz/store/app/exoplanet/0ba69f46-5c31-463d-aee9-737ffb427b5a>
* Hunting for Planets: Science Learning Hub *kei* <http://sciencelearn.org.nz/Contexts/Space-Revealed/NZ-Research/Planet-hunting>

1. Kōrero atu ki ō mātua/pākeke/kaumātua mō ētahi tikanga uruuruwhenua me ngā uara Māori mō te pōkai whenua me te ū ki tētahi whenua hou. Torona atu ngā tauira kōrero tuku iho e hāngai ana hei tauira mō te rapu whenua hou.
2. Whakatauritehia aua kōrero rā ki ngā huatau tātai arorangi mō te noho ki aorangi hou, arā, te wāhanga ki tēnā mātauranga, tēnā mātauranga.
3. Kōrerohia hoki ngā pānga o tēnā mātauranga, o tēnā mātauranga i roto i te pōkai ātea me te rapu aorangi hou.
4. Whakaemihia ō kōrero hei pūrongo ā-tuhi. Kia mārama tō whakapuaki i ōu ake whakaaro ki tō iwi/kura me aha rā koutou e pā ana ki te rapu aorangi hei kāinga hou mō te tangata.
5. Whakarārangihia ngā puna kōrero i torona rā e koe, whakamihia hoki ngā pūkōrero.

Taunakitanga: Pūtaiao 91769 Ki te mate kāinga tahi, kua ora kāinga rua rānei?

|  |  |  |
| --- | --- | --- |
| Taunakitanga mō te Paetae | Taunakitanga mō te Kaiaka | Taunakitanga mō te Kairangi |
| Ka whakahāngai i ngā huatau tātai arorangi ki te rapu aorangi hou hei kāinga noho mō te tangata, arā, ka:   * whakaahua i ngā mahi a te Māori e pā ana ki te rapunga. * tautohu i ngā huatau tātai arorangi e whai pānga ana. | Ka whakataurite i ngā huatau tātai arorangi ki ngā mahi a te Māori. | Ka kōrero mō ngā pānga o ngā mahi a te Māori me ngā huatau tātai arorangi. |